  Майя Бывальцева 18–21 коньывуонэ Удмуртиын егитъёслэн этнокультуразыя «Палэзян» VII калыккуспо финн-угор фестиваль ортчоз. Ужрадэ Венгриысь, Марий Элысь, Мордовиысь, Комиысь но Удмуртиысь творчествоя коллективъёс пыриськозы. Соос туала этнокультуралэн пӧртэм ӧръёсызъя быгатонлыкъёссэс возьматозы, ивортэ элькунысь Калыкъёслэн эшъяськон юртсылэн пресс-службаез. Фестивальлэн трос но турлы площадкаосыз ужалозы — мастер-классъёс, быгатонлыкъёсъя лабораториос, концертъёс, театр возьматонъёс, пресс-конференциос, крезьгурасьёслэн, кырӟасьёслэн, суредасьёслэн этнофутуризмъя дауртонъёссы, финн-угор эктонъёсъя ӝыт но мукет. 18-тӥ коньывуонэ Калыкъёслэн эшъяськон юртазы: 16:00 — туала этномодалы сӥзем нырысетӥез котырес ӝӧк. Сое нуозы модая «Ажиотаж» агентстволэн кивалтӥсез Олег Ажгихин но удмурт дизайнер Полина Кубиста. 18:00 — Григорий Степановлэн туспуктэмъёсъя «Мукет адӟон. Другое Измерение» адӟытонэз ужаны кутскоз. 18:20 — Ксения Чимали Ворончихиналэн горд сюйлэсь быдэстэм ужъёсыныз но туспуктэмъёсыныз «Бус. Туман» адӟытонэз усьтӥськоз. 19:00 — Комиысь, Марий Элысь, Пермь улосвылысь но Удмуртиысь туала дизайнеръёс «Палэзян. Этномода» коллекцизэс возьматозы. Пыронэз эркын, 6+ 19-тӥ коньывуонэ Калыкъёслэн эшъяськон юртазы: 19:00 — «Эктон корка +" ӝыт ортчоз, отчы Венгриысь «Magyarhang» мадьяр крезьгуръя ансамбль но пыриськоз. (18+) Озьы ик 19-тӥ коньывуонэ ӧтем куноос пӧртэм интыосын пумиськонъёс ортчытозы — «Magyarhang» ансамбльысь артистъёс Ижкарысь 11 номеро школаын пиналъёсты финн-угор культураен тодматозы. Со нуналэ ик Венгриысь артистъёс, но дизайнер-модельеръёс Ижкарысь «Интеграл» лулчеберетъя юртын ИжГТУ-ысь студентъёслы асьсэлэн калык культуразы сярысь вералозы. 20-тӥ коньывуонэ «Резиденция» клубын (18+): 20:00 — «Палэзян» этноӝыт. Отчы пыриськозы Мордовиысь OYME, Венгриысь «Magyarhang», Татарстанысь Shoner Paul (Павел Александров), Марий Элысь Александр Речкин, Удмуртиысь «Малыми», «Suomi», «Post-Dukes», «Эрик» но Алексей Пикулев. 21-тӥ коньывуонэ Венгриысь «Magyarhang» ансамбльысь артистъёс но туала удмурт кырӟасьёс Яр каргуртын концерт возьматозы. Тегъёс: Лулчеберет Ижкар егитъёс Удмуртия финн-угоркалыкъёс крезьгур  